मुंबई. मोबाइल एप व वेब आधारित टैक्सी सेवाओं के लिए महाराष्ट्र सिटी टैक्सी नियम-2017 लागू किया जाएगा। राज्य के परिवहन मंत्री दिवाकर रावते ने बताया कि इस फैसले से ओला-उबर जैसी एप आधारित टैक्सी सेवाओं पर नियंत्रण रखा जा सकेगा। उन्होंने कहा कि यह नियम लागू होने के बाद ओला-उबर टैक्सी चालकों की मनमानी पर रोक लग सकेगी। इससे इन टैक्सी सेवाओं के लिए न्यूनतम व अधिकतम किराया भी तय होगा।
शनिवार को मंत्रालय में पत्रकारों से बातचीत में परिवहन मंत्री ने कहा कि काली-पीली टैक्सी चालकों के साथ अन्याय न हो इसलिए उन्हें भी एप आधारित टैक्सी चलाने की अनुमति दी गई है। लेकिन वे ऐसा नहीं कर सकेंगे कि व्यस्त समय में एप आधारित और बाकी समय मीटर से टैक्सी चलाएं। इसके अलावा 6 माह के भीतर एप व वेब आधारित टैक्सियों को विशिष्ट रंग में रंगना अनिवार्य होगा। उन्होंने बताया कि एप आधारित टैक्सियों के लिए लोगों से सूचना मांगी गई थी। लोगों द्वारा मिले सुझाव-सूचना का अध्ययन कर कुछ फैसले लिए गए हैं।
ओला-उबर जैसी कंपनियां आॅल इंडिया परमिट पर मुंबई में अपनी सेवाएं दे रही हैं। लेकिन नए नियम लागू होने के बाद वे ऐसा नहीं कर सकेंगी। इन टैक्सियों को पेट्रोल अथवा सीएनजी का इस्तेमाल करना होगा। मुंबई की टैक्सी पुणे में और पुणे की मुंबई में, ऐसा नहीं चलेगा।
किराया तय करने समिति
परिवहन मंत्री ने बताया कि ओला-उबर जैसी टैक्सी सेवाओं के लिए किराया तय किया जाएगा। इसके लिए एक समिति गठित की गई है। उन्होंने बताया कि बड़ी टैक्सी के लिए परमिट शुल्क के लिए 2 लाख 61 हजार और छोटी टैक्सी के लिए 25 हजार रुपए देने होंगे।
hin_Deva hin_Deva hin_Deva hin_Deva hin_Deva